tartuNLP/wikipedia-smugri-20251201 huggingface dataset:
Stefania Zambelli

Stefania Zambelli (s. 6. huhtikuuta 1971 Salò, Italia) on italialainen poliitikko. Zambelli edustaa Forza Italia-puoluetta. Aikaisemmin Zambelli on edustanut Pohjoisen liittoa. Zambelli on toiminut Euroopan parlamentin jäsenenä heinäkuusta 2019 lähtien. Hän edustaa Euroopan parlamentissa nykyisin keskusta-oikeistolaista EPP-ryhmää.
Heidemarie Wieczorek-Zeul

Heidemarie Wieczorek-Zeul (s. 21. marraskuuta 1942 Frankfurt am Main) on saksalainen sosiaalidemokraattisen puolueen (SPD) poliitikko.
Wieczorek-Zeul liittyi sosiaalidemokraatteihin vuonna 1965 ja pääsi puolueen nuorisojärjestön Jusosin ensimmäiseksi naispuoliseksi puheenjohtajaksi vuonna 1974. Tässä tehtävässä hän toimi vuoteen 1977 saakka. Wieczorek-Zeul opiskeli englannin kieltä ja historiaa. Hän työskenteli opettajana, kunnes tuli valituksi Euroopan parlamentin jäseneksi vuonna 1979. Vuonna 1987 Wieczorek-Zeul siirtyi Euroopan parlamentista Saksan liittopäiville, jossa hän oli edustajana vuoteen 2013. Hän oli liittopäivillä SPD:n ryhmän Euroopan-politiikan puheenjohtaja vuoteen 1998 saakka.
Wieczorek-Zeul oli SPD:n varapuheenjohtaja vuosina 1993–2005. Hän toimi Saksan taloudellisen yhteistyön ja kehityksen ministerinä vuosina 1998–2009. Hän oli samanaikaisesti Maailmanpankin kuvernööri.
Wieczorek-Zeul oli Euroopan tasolla tärkeässä roolissa EU-maiden kehitysyhteistyön osuuden kasvattamisessa. Hän on painottanut urallaan voimakkaasti kansainvälistä työtä köyhyyden vähentämiseksi ja rauhantyötä. Hän on kampanjoinut muun muassa tyttöjen sukupuolielinten silpomista sekä HI-viruksen, tuberkuloosin ja malarian leviämistä vastaan. Wieczorek-Zeul oli vuonna 2000 ensimmäinen Saksan hallituksen edustaja, joka matkusti sosialistiseen Kuubaan. Liittopäiviltä vuonna 2013 vetäydyttyään Wieczorek-Zeul on muun muassa toiminut Willy-Brandt-Kreisin puheenjohtajana. Marraskuussa 2016 hän liittyi Rat für Nachhaltige Entwicklungiin, johon Olaf Scholz nimitti hänet toiselle kaudelle tammikuussa 2023.
Carlo Blasis

Carlo Blasis (4. marraskuuta 1803 Napoli, Napolin kuningaskunta – 15. tammikuuta 1878 Cernobbio, Italia) oli italialainen kirjailija, balettiopettaja ja koreografi. Hän käsitteli teoksissaan tanssin tekniikkaa, teoriaa ja historiaa. Hän kodifoi ja julkaisi vuoden 1820 teoksessaan "Traité elémentaire, théorique, et pratique de l’art de la danse" analyysin klassisesta balettitekniikasta.
Blasis oli Jean Daubervalin oppilas. Hän tanssi hetken Pariisin ooppessa ja esiintyi Salvatore Viganòn baleteissa Milanossa La Scalassa sekä esiintyi ja koreografioi Lontoossa sijainneessa King’s Theatressa. Hänestä tuli vuonna 1837 La Scalan balettikoulun johtaja. Siellä hän koulutti 1800-luvun parhaimpia tanssijoita. Hänen tekniikkaansa käytetään edelleen klassisen tanssin koulutuksen perustana; ne on tallennettu hänen toisen kirjaansa "The Code of Terpsichore" (1830).
Georgian parlamenttivaalit 2020

Georgian vuoden 2020 parlamenttivaalit pidettiin ensimmäisen kierroksen osalta 31. lokakuuta ja toisen kierroksen osalta 21. marraskuuta. Vaaleissa valiittiin kaikki maan 150 parlamenttiedustajaa seuraavaksi neljäksi vuodeksi.
Tausta.
Geogian vaalijärjestelmän mukaan 77 edustajista valitaan suhteellisella vaalitavalla listavaaleissa, jossa koko maa on yksi vaalipiiri. Loput 73 valitaan enemmistövaalitavalla siten, että valituksi tulee se, joka saa vaalipiirinsä äänistä vähintään puolet. Ellei kukaan saa äänistä vaadittua vähimmäismäärää, vaalipiirissä järjestetään toinen kierros kahden ensimmäisellä kierroksella parhaiten menestyneen välillä. Vaalitapa oli kiistanaihe Georgiassa, ja sitä vastustettiin isoissa mielenosoituksissa Tbilisissä.
Määräaikaan mennessä vaaliin oli ilmoittaunut 66 puoluetta. Girtši lupasi, että jos se pääsee parlamenttiin, se arpoo Tesloja kaikkien äänestäneiden kesken. Rahat autojen ostamiseen se ottaisi saamastaan puoluetuesta.
Äänioikeus vaaleissa on kaikilla vähintään 18-vuotta täyttäneillä Georgian kansalaisilla.
Tulokset ja seurauksia.
Taulukossa listavaalien tulokset:
Enemmistövaalitavalla valituista paikoista kaikki menivät KO:lle. 
Ensimmäisen kierroksen jälkeen 8. marraskuuta Tbilisissä järjestettiin mielenosoituksia, joihin osallistui arviolta 45 000 ihmistä. Mielenosoittajien mukaan vaalit olivat vilpilliset, minkä KO kielsi.
Johannes Wodarz

Johannes ”tabseN” Wodarz (s. 5. huhtikuuta 1995) on saksalainen "Counter-Strike 2" -ammattilainen. Hänen nykyinen joukkueensa on BIG.
TabseN on pelannut urallaan myös muun muassa joukkueissa Mouz, PENTA ja NRG. Merkittävimpänä voittona urallaan hän on voittanut Roobet Cup 2022 -turnauksen BIG:n kanssa. TabseNin rating oli sekä pudotuspeleissä, semifinaalissa että finaalissa joukkueen toisiksi alhaisin.
Catherine Amalric

Catherine Amalric (s. 19. lokakuuta 1964 Aurillac, Ranska) on ranskalainen poliitikko. Amalric edustaa Radikaalipuoluetta. Amalric toimi Euroopan parlamentin jäsenenä vuosina 2023–2024. Hän edusti Euroopan parlamentissa Uudistuva Eurooppa -ryhmää.
Stéphane Bijoux

Stéphane Bijoux (s. 8. lokakuuta 1970 Saint-Denis, Ranska) on ranskalainen poliitikko. Bijoux edustaa Renessanssi-puoluetta. Bijoux toimi Euroopan parlamentin jäsenenä vuosina 2019–2024. Hän edusti Euroopan parlamentissa Uudistuva Eurooppa -ryhmää.
Gilles Boyer

Gilles Boyer (s. 4. heinäkuuta 1971 Pariisi, Ranska) on ranskalainen poliitikko. Boyer edustaa Horizons-puoluetta. Boyer on toiminut Euroopan parlamentin jäsenenä heinäkuusta 2019 lähtien. Hän edustaa Euroopan parlamentissa Uudistuva Eurooppa -ryhmää.
Sylvie Brunet

Sylvie Brunet (s. 12. maaliskuuta 1959 Versailles, Ranska) on ranskalainen poliitikko. Brunet edustaa demokraattista liikettä. Brunet toimi Euroopan parlamentin jäsenenä vuosina 2019–2024. Hän edusti Euroopan parlamentissa Uudistuva Eurooppa -ryhmää.
Catherine Chabaud

Catherine Chabaud (s. 29. marraskuuta 1962 Bron, Ranska) on ranskalainen poliitikko. Chabaud edustaa demokraattista liikettä. Chabaud toimi Euroopan parlamentin jäsenenä vuosina 2019–2024. Hän edusti Euroopan parlamentissa Uudistuva Eurooppa -ryhmää.
Ilana Cicurel

Ilana Cicurel (s. 8. helmikuuta 1972 Pariisi, Ranska) on ranskalainen poliitikko. Cicurel edustaa Renessanssi-puoluetta. Cicurel toimi Euroopan parlamentin jäsenenä vuosina 2020–2024. Hän edusti Euroopan parlamentissa Uudistuva Eurooppa -ryhmää.
Jérémy Decerle

Jérémy Decerle (s. 1. heinäkuuta 1984 Saint-Remy, Ranska) on ranskalainen poliitikko. Decerle edustaa L’Europe Ensemble -puoluetta. Decerle toimi Euroopan parlamentin jäsenenä vuosina 2019–2024. Hän edusti Euroopan parlamentissa Uudistuva Eurooppa -ryhmää.
Laurence Farreng

Laurence Farreng (s. 6. syyskuuta 1966 Nimes, Ranska) on ranskalainen poliitikko. Farreng edustaa demokraattista liikettä. Farreng on toiminut Euroopan parlamentin jäsenenä heinäkuusta 2019 lähtien. Hän edustaa Euroopan parlamentissa Uudistuva Eurooppa -ryhmää.
Sandro Gozi

Sandro Gozi (s. 25. maaliskuuta 1968 Sogliano al Rubicone, Ranska) on ranskalainen poliitikko. Gozi edustaa Renessanssi-puoluetta. Gozi on toiminut Euroopan parlamentin jäsenenä helmikuusta 2020 lähtien. Hän edustaa Euroopan parlamentissa Uudistuva Eurooppa -ryhmää.
Christophe Grudler

Christophe Grudler (s. 9. huhtikuuta 1965 Belfort, Ranska) on ranskalainen poliitikko. Grudler edustaa demokraattista liikettä. Grudler on toiminut Euroopan parlamentin jäsenenä heinäkuusta 2019 lähtien. Hän edustaa Euroopan parlamentissa Uudistuva Eurooppa -ryhmää.
Hanza

Hanza AB on ruotsalainen konepajateollisuuden ja elektroniikan sopimusvalmistusta harjoittava yritys. Vuonna 2008 perustetulla yrityksellä on 18 tehdasta seitsemässä maassa: Ruotsissa, Suomessa, Virossa, Puolassa, Tšekissä, Saksassa ja Kiinassa. Hanzan perustaja ja toimitusjohtaja on Erik Stenfors (s. 1966). Hän on myös yhtiön toiseksi suurin omistaja Gerald Engströmin omistaman Färna Invest -yhtiön jälkeen. Hanzan osake noteerataan myös Tukholman pörssin päälistalla.
Hanzan suurimpia asiakkaita ovat 3M, ABB, Epiroc, General Electric, Getinge, John Deere, Mitsubishi, Saab, Sandvik, Siemens ja Tomra.
Hanza-konserni on kasvanut etenkin yritysostojen avulla. Suomesta se osti iisalmelaisen Toolfac Oy:n 2019 ja joensuulaisen Suomen Levyprofiilin 2021. Saksalainen Budelmann Elektronik GmbH ostettiin 2022, ja vuoden 2023 lopulla Hanza hankki omistukseensa runsaan 1 miljardin Ruotsin kruunun liikevaihtoa tekevän ja 620 henkeä työllistävän ruotsalaisen sopimusvalmistajan Orbit One AB:n.
Hanzalla on Suomessa tehtaat Iisalmessa (tarkkuusmekaniikka), Joensuussa (ohutlevymekaniikka) ja Heinävedellä (koneistus, hitsaus ja pinnoitus). Runsaat 200 henkilöä työllistävien suomalaistehtaiden asiakkaina on lähinnä Suomessa toimivia liikkuvien työkoneiden valmistajia kuten John Deere ja Sandvik. Heinäveden tehdas on kesäkuussa 2024 aloitettujen muutosneuvottelujen myötä lakkautusuhan alla.
Maitolasimies

Maitolasimies on Reijo Mäen vuonna 2024 ilmestynyt 35. Vares-dekkari. Katoamistapauksen tutkimisen lisäksi kirjan toinen tarinalinja käsittelee lähiöiden jengiytymistä. Mäki on kertonut saaneensa tähän innoitusta Ruotsin tilanteesta. Rinnakkaisyhteiskunnan syntymisen lisäksi kirjassa käsitellään gangstaräppiä, väkivaltaa, huumeita, taidetta ja polyamoriaa.
Kirjaa myytiin ilmestymisvuonnaan painettuna 8 800 kappaletta. Se oli kymmenenneksi myydyin kotimainen kaunokirja.
Louvil

Louvil on kunta Pohjois-Ranskassa Nordin departementissa Hauts-de-Francen alueella. Se sijaitsee noin 16 kilometriä Lillen kaupungista kaakkoon.
Historia.
Kunnan alue on ollut alun perin soinen ja metsäinen alue, joka kuului Cysoingin herralle, sekä myös Eberhard Friulilaisen ja Giselan 800-luvulla perustamalle Saint-Calixten luostarille. 1000-luvulta lähtien soista maata on raivattu viljelysmaaksi, ja raivaaminen jatkui aina 1700-luvulle saakka. Soista nostettua turvetta käytettiin myös lämmitykseen. Maanviljely on kunnan pääelinkeino.
Nähtävyydet.
Saint-Martinin gootilainen kirkko koostuu kahden eri aikakauden osista, joista kuori on tehty 1500-luvulla ja laiva 1700-luvun alkupuolella. Kirkon sisällä on merkittäviä esineitä, kuten suuri Neitsyt ja lapsi -patsas 1300-luvulta, Kristus ristillä 1400-luvulta, alttari tabernaakkeleineen sekä alttaritaulu 1700-luvulta.
SLAPP-kanne

SLAPP-kanne tai slapp-kanne (&lt; engl. "strategic lawsuit against public participation", ’strateginen kanne julkista osallistumista vastaan’) on strateginen, häirintätarkoituksessa nostettu ilmeisen perusteeton ja aiheeton kanne.
SLAPP-kanteiden nostamisen tarkoitus on pelotella ja uhkailla journalisteja ja kansalaisyhteiskunnan toimijoita hiljaisiksi. Heppoisin perustein nostetut kanteet aiheuttavat kohteelleen usein merkittäviä kustannuksia, ja oikeusprosessi voi kestää vuosia.
SLAPP-kanteiden vastaisen lainsäädännön avulla joissakin maissa pyritään estämään tuomioistuinten hyödyntäminen hiljentämiseen ja pelotteluun sekä säästämään uhrien rahaa ja aikaa. Yhdysvalloissa kantajan täytyy osoittaa, että hänen nostamallaan kanteella on todelliset menestymisen mahdollisuudet. Suomessa ei ole ollut SLAPP-kanteiden vastaista lainsäädäntöä.
Euroopan neuvosto hyväksyi maaliskuussa 2024 direktiivin SLAPP-kanteita vastaan. Euroopan unionin jäsenmaat saattavat lain osaksi kansallista lainsäädäntöään kahden vuoden kuluessa direktiivin voimaantulosta. Direktiivin tavoitteena on suojella julkiseen keskusteluun osallistuvia henkilöitä ilmeisen perusteettomilta vaatimuksilta ja väärinkäyttöön perustuvilta oikeudenkäynneiltä. Suomen oikeusministeriö asetti työryhmän valmistelemaan direktiivin täytäntöönpanemiseksi tarpeelliset säännökset. Toukokuussa 2025 julkaistussa mietinnössä työryhmä ehdottaa, että direktiivi pantaisiin täytäntöön säätämällä uusi erillislaki.
Muovinpehmennin

Muovinpehmennin tai muovinpehmitin on aine, joka lisää polymeerin pehmeyttä, joustavuutta ja sitkeyttä sekä helpottaa työstämistä. Niitä käytetään erityisesti kylmäominaisuuksien parantamiseen. Muovinpehmentimiä käytetään esimerkiksi polyvinyylikloridin ja selluloosajohdannaisten kanssa.
Periaate.
Muovinpehmentimet ovat useimmiten heikosti haihtuvia estereitä. Ne sekoittuvat ja liukenevat polymeeriin ja alentavat polymeerin lasisiirtymälämpötilaa. Tämä tekee polymeeristä sitkeämmän ja joustavamman alemmissa lämpötiloissa. Käytetyn muovinpehmentimen määrä vaikuttaa tulokseen. Pieniä määriä käytetään sulaviskositeetin alentamiseen ja siten työstämisen helpottamiseen, ja suuremmat pitoisuudet tekevät jäykästä ja hauraasta polymeeristä sitkeämmän ja elastisemman. Useimmiten muovinpehmentimen osuus on 20–60 massaprosenttia. Muovinpehmentimen vaikutus voidaan selittää sillä, että muuovinpehmenninmolekyylit heikentävät polymeeriketjujen välillä olevia vuorovaikutuksia.
Käyttö.
Käytetyimpiä muovinpehmentimiä ovat ftalaatit, esimerkiksi di(2-etyyliheksyyli)ftalaatti ja di-isononyyliftalaatti. Muita yleisesti käytettyjä yhdisteitä ovat tereftalaatit, adipaatit, sitraatit, fosfaatit, pienimolekyyliset polyesterit ja epoksidoidut rasvat. Ftalaattien hormonaaliset vaikutukset ovat herättäneet huolta, minkä vuoksi niiden käyttöä on rajoitettu ja niitä pyritään korvaamaan muilla muovinpehmentimillä.
Tavanomaisin pehmitettävä polymeeri on polyvinyylikloridi, josta saadaan muovinpehmentimien avulla esimerkiksi lattiapinnoitteita. Muita usein pehmitettäviä polymeerejä ovat selluloosaesterit, nitriili-, tai lateksikumit ja polyvinyylibutyraali.
Cysoing

Cysoing on kunta Pohjois-Ranskassa Nordin departementissa Hauts-de-Francen alueella. Se sijaitsee noin 16 kilometriä Lillen kaupungista kaakkoon.
Cysoing on tullut tunnetuksi sinne 800-luvulla Eberhard Friulilaisen ja Giselan perustamasta Saint-Calixten luostarista. Luostaria ei ole enää olemassa. Cysoingiin rakennettiin 1700-luvulla obeliski "Pyramide de Fontenoy" Ranskan kuningas Ludvig XV:n toukokuussa 1744 luostariin tehdyn vierailun kunniaksi. Kunnan pohjoisosassa olevalla tasangolla käytiin 27. heinäkuuta 1214 Bouvinesin taistelu.
Urheilu.
Kunnassa on Pariisi–Roubaix maantiepyöräkilpailussa käytettävä kivitieosuus eli pavé. Cysoing – Bourghelles osuuden pituus on 1 450 metriä.
Quintus Mucius Scaevola Pontifex

Quintus Mucius Scaevola Pontifex (k. 82 eaa.) oli roomalainen poliitikko ja juristi, joka toimi muun muassa konsulina ja pontifex maximuksena. Häntä on pidetty roomalaisen oikeustieteen perustajana.
Elämä.
Scaevola kuului merkittävään Mucius-ylimyssukuun. Hänen isänsä oli Publius Mucius Scaevola, joka toimi kansantribuunina, konsulina ja pontifex maximuksena. 
Scaevola toimi konsulina vuonna 95 eaa. Konsulina hän vaikutti Rooman kansalaisuutta rajoittavan lain säätämiseen, mikä osaltaan johti liittolaissotaan. Konsulikautensa jälkeen Scaevola nimitettiin Asian prokonsuliksi ja vuonna 89 eaa. pontifex maximukseksi. Scaevola surmattiin vuonna 82 eaa. osana Sullan ja Mariuksen välistä valtakamppailua.
Scaevola kirjoitti yhden ensimmäisistä koko roomalaisen siviilioikeuden yleisesityksistä, joka koostui 18 osasta. Hän kirjoitti myös lyhyemmän teoksen oikeudellisten käsitteiden ja sääntöjen määritelmistä. Lisäksi hän toimi Ciceron ja useiden muiden juristien opettajana.
Manfred Wagner

Manfred Wagner on seuraavien henkilöiden nimi:
Milan Uhrík

Milan Uhrík (s. 21. joulukuuta 1984 Tšekkoslovakia) on slovakialainen poliitikko, joka on toiminut Euroopan parlamentin jäsenenä vuodesta 2019. Uhrík edustaa äärioikeistolaista Tasavalta-puoluetta, jonka puheenjohtaja hän myös on.
Elämä.
Uhrík kasvoi pienessä Komjaticen kunnassa lähellä Nitran kaupunkia. Hän suoritti opiskelunsa Slovakian teknillisessä yliopistossa Bratislavassa.
Vuoden 2010 kunnallisvaaleissa Uhrík oli ehdolla SDKÚ-puolueen listalla. Hän oli puolueen nuorisojärjestön jäsen 2010–2012, mutta liittyi äärioikeistolaiseen ĽSNS-puolueeseen 2014. ĽSNS:n jäsenä hän nousi puolueen varapuheenjohtajistoon sekä Slovakian parlamenttiin vuoden 2016 vaaleissa. 2017 hän oli ehdolla Nitran alueen pormestariksi, mutta sijoittui kolmanneksi noin 20 000 äänellään. Hän jätti kansanedustajan paikkansa, kun hänet valittiin Euroopan parlamenttiin vuonna 2019.
Uhrík erosi ĽSNS:stä vuonna 2021 sen puheenjohtajan Marian Kotleban pyrittyä keskittämään kaiken vallan itselleen. Uhrík oli yksi Tasavalta-puolueen perustajajäsenistä ja toimii nykyään sen puheenjohtajana. Uhrík uusi paikkansa vuoden 2024 europarlamenttivaaleissa.
Poliittisia näkemyksiä.
Uhrík on poliittisilta mielipiteiltään muun muassa Venäjä-myönteinen ja Amerikan-vastainen. Hän vastustaa vahvasti liberalismia.
Vuonna 2016 Uhrík kertoi pitävänsä natsi-Saksan nukkevaltion presidenttinä toiminutta Jozef Tisoa ainoana slovakkien oikeuksia puolustaneena presidenttinä maan historiassa. Toisessa haastattelussa hän kieltäytyi tuomitsemasta Slovakian juutalaisten kuljettamista keskitysleireille holokaustin aikana. 
Yksityiselämä.
Uhrík osaa omien sanojensa mukaan äidinkielensä slovakin lisäksi englantia, saksaa ja venäjää.
David Cormand

David Cormand (s. 30. marraskuuta 1974) on ranskalainen poliitikko. Hän on Euroopan parlamentin jäsen vuodesta 2019 ja kuuluu Vihreät / Euroopan vapaa allianssi -ryhmään. Kotimaansa politiikassa hän edustaa Europe Écologie – Les Verts -puoluetta.
Vuonna 2024 Cormand valittiin toiselle kaudelle puolueensa toiseksi suurimmalla äänimäärällä.
Ameriikka

Ameriikka ("Amirika") on Yleisradion ruotsinkielisen tv-teatteritoimituksen tuottama viisiosainen draamasarja vuodelta 1975. Se kuvaa Pohjanmaan ruotsinkielisten amerikansiirtolaisiksi lähtevien ja Suomeen jäävien elämänkohtaloita 1900-luvun kahtena ensimmäisenä vuosikymmenenä. Sarja toteutettiin paljolti pohjalaisin amatöörivoimin. Sarjan tekijät Gösta Ågren ja Lars Huldén saivat sarjan käsikirjoituksesta valtion elokuvapalkinnon.
Juoni.
Sarjan tapahtumat sijoittuvat Suomen suuriruhtinaskunnan kuvitteelliseen Brannbackan kylään, jonka asukkaista monet ovat lähteneet tai lähdössä eri syistä Amerikkaan, toiset taas jääneet ja jäämässä paikoilleen. Kehyskertomuksena on kylän opettajan Johannes Snickarsin päiväkirjateksteistä muodostettu tarina.
Tuotanto.
Sekä käsikirjoittajana että ohjaajana sarjassa toiminut Gösta Ågren vietti aiheen kimpussa kolmisen vuotta 1970-luvun alkupuolella. Toinen käsikirjoittaja Lars Huldén sai sarjaan materiaalia pari vuotta aiemmin osallistumalla ruotsinkielisen kansankulttuuriarkiston tutkimusryhmän matkaan tapaamaan Pohjois-Amerikan suomenruotsalaisia.
Mustavalkoisena toteutettu sarja kuvattiin vuoden 1974 talven, kevään ja kesän alkana eri puoIlla Pohjanmaata. Valtaosa näyttelijöistä oli amatöörejä, mutta mukana olivat myös Wasa Teaterin näyttelijät Sven Wilson ja Georg Backlund. Pääosaa, opettaja Johan Snickarsia esittävä Lennart Snickars toimi sittemmin näyttelijänä muissakin tuotannoissa.
Mesquite (Texas)

Mesquite on kaupunki Texasissa Yhdysvalloissa. Dallasin–Fort Worthin metropolialueella sijaitsevan Mesquiten väkiluku oli vuonna 2023 noin 147 000.
Maantiede.
Mesquite sijaitsee Texasin pohjoisosassa noin 19 kilometriä Dallasista itään ja noin 17 kilometriä Garlandista etelään.
Ilmasto.
Mesquiten ilmasto on kostean subtrooppinen. Kesät ovat kuumia ja talvet leutoja. Elokuun keskimääräinen korkein lämpötila on noin 34 °C ja tammikuun keskimääräinen alin noin 3 °C. Lämpötila laskee harvoin alle -4 °C:n ja nousee harvoin yli 38 °C:n.
Historia.
Mesquite perustettiin varastokaupungiksi Texas and Pacific -rautatien varrelle toukokuussa 1873. Se sai nimensä läheisen Mesquite Creekin mukaan. Postitoimisto avattiin 1874 ja ensimmäinen kirkko rakennettiin 1877. Mesquiten asema kaupunkina virallistettiin 3. joulukuuta 1887. Seuraavan vuosisadan aikana kehitys jatkui, kaupunki sai sähkölaitoksen 1914 sekä vesi- ja viemärijärjestelmän 1920-luvulla. Mesquite kasvoi vähitellen Dallasin esikaupungiksi. Dallasin ja Mesquiten välinen paikallisliikenne kehittyi muun muassa Sycene Roadin päällystyksen myötä. Myöhemmin tiestä tuli Texas State Highway 352.
Mesquite kasvoi myös kuntaliitosten myötä. Vuonna 1950 sen pinta-ala oli noin 2,5 neliökilometriä ja kymmenen vuotta myöhemmin yli 50 neliökilometriä. Asukasluku vuonna 1960 oli noin 28 000. Useat kaupungin asukkaista kävivät töissä Dallasissa. Vuonna 1970 avattiin korkeakoulutusta tarjoava Dallas College Eastfield Campus. Noin 3 400 neliömetriä laaja Mesquite Arts Center avattiin joulukuussa 1995. Syyskuun 11:nnen päivän terrori-iskun muistoksi avattiin Mesquite Freedom Park vuonna 2015. Yhdysvaltain väestönlaskentaviranomaiset ilmoittivat huhtikuussa 2020 Mesquiten väkiluvuksi 150 108, mutta kaupunki itse ilmoitti väkiluvun kolmisen prosenttia pienemmäksi saman vuoden lokakuussa.
Talous.
Mesquiten suurin yksityinen työnantaja on United Parcel Service (UPS). Muita merkittäviä työllistäjiä ovat esimerkiksi Pepsi Co., Ashley Furniture Industries ja Walmart-valintamyymäläketju.
Liikenne.
Mesquiten logistinen sijainti on edullinen. Kaupungissa risteävät Interstate-tiet 30, 635 ja 20 sekä U.S. Route 80. Mesquitellä on oma lentoasema, Mesquite Metro Airport.
Robert de Cotte

Robert de Cotte (1656–1735) oli ranskalainen régence-tyylin kyvykkäin ja tuotteliain arkkitehti. Hän oli lankonsa J. H. Mansartin oppilas ja aluksi hänen töidensä valvoja. Hän oli vuodesta 1699 rakennusakatemian johtaja ja Mansartin jälkeen vuodesta 1708 kuninkaallisten rakennusten intendentti
Cotten suunnittelutöitä ovat muun muassa Versaillesin linnan kappelin päättäminen, Trianonin kaunis pylväskäytävä, Notre-Dame-kirkon suuri alttarikoristus, Saint Denis’n benediktiinien rakennus (myöhemmin kunnialegioonan kasvatuslaitos), L’hötel Vrillière (myöhemmin Banque de France) ja sen "gallérie doréen" uusiminen; Lyonin Place Bellecourin (uusittu vallankumouksen aikana) aukio ja sen molempia päitä koristavat rakennukset sekä lukuisat aatelispalatsit Pariisissa ja sen ympäristössä. Lisäksi hän suunnitteli rakennuksia Verduniin, Metziin ja Bordeaux’hon. Pariisin Saint Roch -kirkon fasadi valmistui vasta 1736, hänen kuoltuaan. Hänen vaikutuksensa ulottui Saksaankin, missä hänen töitään ovat Bonnin linna, Poppelsdorffin linna sen lähellä, Strassburgin ruhtinaspiispan palatsi (1728–1741, myöhemmin Strasbourgin yliopiston kirjasto). Kokoelma Cotten jälkeenjääneitä huonekalu- ja muita piirustuksia on Pariisissa Kansalliskirjastossa.
Herbert W. Köhler

Herbert Wilhelm Köhler (17. joulukuuta 1919 Peiskretscham – 11. maaliskuuta 2001 Duisburg) oli saksalainen kristillisdemokraattisen unionin poliitikko.
Köhler liittyi syyskuussa 1938 natsipuolueeseen. Myöhemmin hänestä tuli tohtoriksi asti kouluttautunut talousasiantuntija ja juristi. Köhler johti vuosina 1960–1984 rauta- ja terästeollisuuden liittoa Düsseldorfissa. Hän istui myös Euroopan hiili- ja teräsyhteisön neuvoa-antavan komitean jäsenenä.
Köhler oli viidentoista vuoden ajan Saksan liittopäivien edustaja kristillisdemokraattina. Vuosina 1979–1981 hän oli Euroopan parlamentin jäsen Euroopan kansanpuolueen ryhmässä. Köhler oli vuodesta 1951 naimisissa Ingeborg Köhler-Osbahrin kanssa. Hän oli kansantaiteen keräilijä ja perusti vuonna 1986 vaimonsa kanssa Köhler-Osbahr-Stiftungin, joka tukee Duisburgin kulttuurielämää ja tiedettä muun muassa myöntämällä palkintoja.
Marie Toussaint

Marie Toussaint (s. 27. toukokuuta 1987) on ranskalainen poliitikko. Hän on Euroopan parlamentin jäsen vuodesta 2019 ja kuuluu Vihreät / Euroopan vapaa allianssi -ryhmään. Hän oli ryhmän varapuheenjohtaja vuosina 2022–2024. Kotimaansa politiikassa hän edustaa Europe Écologie – Les Verts -puoluetta.
Vuonna 2024 Toussaint valittiin toiselle kaudelle puolueensa kärkiehdokkaana.
Eberhard Friulilainen

Eberhard Friulilainen () (n. 805-810 – 16. joulukuuta 866) oli Friulin markiisi. Tunnetaan myös nimillä Evrard ja Erhard.
Eberhard kunnostautui nuorena sotilaana taistelussa slaaveja vastaan Friulissa. Frankkien kuningas Lothar I anoi hänelle Friulin markiisin arvonimen. Hän avioitui Giselan kanssa, joka oli frankkien kuningas Ludvig Hurskaan tytär. Gisela toi myötäjäisinä 8 000 hehtaarin tilan Cysoingista, jonne he perustivat Saint-Calixten luostarin. Eberhard ja Gisela saivat kymmenen lasta. Kuolemansa jälkeen hänet julistettiin pyhäksi, ja hänen ruumiinsa, joka oli täten muuttunut pyhäinjäännökseksi, asetettiin Saint-Calixten luostariin.
Ukrainan kansallinen lastenkirjasto

Ukrainan kansallinen lastenkirjasto (, lyhennys , kirjaimellisesti "Ukrainan kansalliskirjasto lapsille") on lasten tarpeita varten vuonna 1967 perustettu kansalliskirjasto Ukrainan pääkaupungissa Kiovassa. Se on Ukrainan suurin lastenkirjasto ja sai kansalliskirjaston aseman vuonna 2003. Kirjasto palvelee lapsia ja toimii kansallisena lastenkirjallisuuden kirjasäilönä sekä tieteellisen tiedon ja tuen keskuksena yli 1 300 lastenkirjastolle, lähes 22 000 koululle ja lähes 18 000 paikalliskirjastolle. 
Kansallisen lastenkirjaston päärakennuksen suunnittelivat ukrainalaiset arkkitehdit Myh’ailo Budylovskyi () ja I. A. Tseitlina (). Rakennuksen julkisivun, edustan ja sisustuksen suunnitteluun osallistui useita taiteilijoita. Kirjasto muutti näihin tiloihin vuonna 1978. Rakennus sijaitsee Kiovan Ševtšenkon piirin länsiosassa, noin 700 metriä Syretsin metroasemalta lounaaseen.
Kirjaston kokoelmat käsittävät yli 525 000 kirjaa, aikakausijulkaisua tai audiovisuaalista media-aineistoa (2022). Kirjastossa käy yli 20 000 kävijää vuosittain. Kirjastolla on kattava ja arvokas 1800-luvulta olevien teosten kokoelma. Ukrainalaisen kirjallisuuden lisäksi kokoelmiin kuuluu yli 15 000 muunkielistä kirjaa.
Saint-Calixten luostari

Saint-Calixten luostari () sijaitsi Cysoingin kunnassa Nordin departementissa Hauts-de-Francen alueella Ranskassa. Luostari on nykyään tuhoutunut.
Luostarin perustivat 800-luvulla Eberhard Friulilainen ja hänen vaimonsa Gisela. Gisela oli frankkien kuningas Ludvig Hurskaan tytär, ja hän toi myötäjäisinä 8 000 hehtaarin tilan Cysoingista, jonne he perustivat luostarin. Vuonna 854 luostariin tuotiin Italiasta entisen orjan, josta oli tullut paavi noin vuonna 217, Calixtus I:n pyhäinjäännökset.
Lähistöllä vuonna 1214 käydyn Bouvinesin taistelun uhreja hoidettiin Saint-Calixten luostarissa. Ranskan kuningas Filip II kävi tuolloin luostarin kappelissa kiittämään Jumalaa voittoisasta taistelusta. Vuonna 1774 Ranskan kuningas Ludvig XV toi sotajoukkonsa Flanderiin Itävallan perimyssotaan, ja 14. päivänä toukokuuta hän päätti perustaa päämajansa luostariin. Tämän kunniaksi luostarin alueelle rakennettiin obeliski "Pyramide de Fontenoy". Ranskan suuren vallankumouksen aikana 17. elokuuta 1792 luostari tyhjennettiin kirjoista, huonekaluista ja maalauksista. Lokakuussa 1793 ranskalaiset sytyttivät rakennuksen tuleen tuhoten sen.
Førre

Førre (virallisesti Førresfjorden) on taajama Tysværin kunnassa Rogalandin läänissä Norjassa. Taajaman pinta-ala on 2,6 neliökilometriä ja asukasluku 3 973 vuonna 2023.
Aksdal

Aksdal on taajama Tysværin kunnassa Rogalandin läänissä Norjassa ja kuntansa hallinnollinen keskus. Taajaman pinta-ala on 0,4 neliökilometriä ja asukasluku 740 vuonna 2023.
Grinde

Grinde on taajama Tysværin kunnassa Rogalandin läänissä Norjassa. Taajaman pinta-ala on 0,6 neliökilometriä ja asukasluku 951 vuonna 2023.
Østenstad

Østenstad on taajama Tysværin kunnassa Rogalandin läänissä Norjassa. Taajaman pinta-ala on 0,3 neliökilometriä ja asukasluku 308 vuonna 2023.
Slåttevik

Slåttevik on taajama Tysværin kunnassa Rogalandin läänissä Norjassa. Taajaman pinta-ala on 0,21 neliökilometriä ja asukasluku 299 vuonna 2023.
Padlene

Padlene on taajama Tysværin kunnassa Rogalandin läänissä Norjassa. Taajaman pinta-ala on 0,17 neliökilometriä ja asukasluku 275 vuonna 2023.
Joe McCartin

John Joseph ”Joe” McCartin (s. 24. huhtikuuta 1939 Ballinamore, Leitrimin kreivikunta) on irlantilainen poliitikko. 
McCartin oli Irlannin senaatin jäsen vuosina 1973–1981 ja varapuheenjohtaja vuosina 1977–1979. Vuosina 1977–1979 hän toimi myös Fine Gael -puolueen varjohallituksen sihteerinä. Vuosina 1981–1982 ja 1982–1987 McCartin oli Irlannin parlamentin alahuoneen jäsen. Hän istui Euroopan parlamentin jäsenenä vuosina 1979–2004. Vuosina 1992–1994 hän oli Euroopan parlamentin Euroopan kansanpuolueen ryhmän varapuheenjohtaja.
Vuonna 1977 McCartin voitti irlantilaisen People of the Year -palkinnon. Vuonna 2004 hänelle myönnettiin Robert Schuman -mitali.
Nedstrand

Nedstrand on taajama Tysværin kunnassa Rogalandin läänissä Norjassa. Taajaman pinta-ala on 0,4 neliökilometriä ja asukasluku 250 vuonna 2023. Vuosina 1837–1965 Nedstrand oli itsenäinen kunta.
Aksdalin kirkko

Aksdalin kirkko () on Tysværin kunnassa Rogalandin läänissä Norjassa sijaitseva betoninen pitkäkirkko vuodelta 1995.
Tysværin kirkko

Tysværin kirkko () on Tysværin kunnassa Rogalandin läänissä Norjassa sijaitseva puinen pitkäkirkko vuodelta 1852.
Nedstrandin kirkko

Nedstrandin kirkko () on Tysværin kunnassa Rogalandin läänissä Norjassa sijaitseva puinen pitkäkirkko vuodelta 1868.
Anthony Ralston

Anthony Ralston (s. 16. marraskuuta 1998 Glasgow) on skotlantilainen jalkapalloilija, pelipaikaltaan oikea laitapuolustaja. Hän edustaa Skotlannin Valioliigassa pelaavaa Celticiä.
Ralston pelasi pitkään Celticin junioreissa ja pelasi edustusjoukkueessa ensimmäisen valioliigaottelunsa toukokuussa 2016. Sitä ennen hän ehti pelata lainalla neljännellä sarjatasolla Queen's Parkin joukkueessa. Maalis-toukokuussa 2018 hän oli lainalla mestaruussarjan Dundee Unitedissa ja kaudella 2019–2020 Valioliigan St. Johnstonessa. Kaudella 2021–2022 Ralston nousi vihdoin Celticin vakiokokoonpanoon, mutta kahdella seuraavalla kaudella hän jäi usein vaihtopelaajaksikin eikä pelannut Skotlannin cupin voitokkaissa loppuotteluissa 2023 ja 2024. Liigamestaruuden hän voitti Celticissä vuosina 2022, 2023 ja 2024. Ralston on pelannut kauden 2023–2024 loppuun mennessä 93 valioliigaottelua, joista 71 Celticissä ja 22 St. Johndstonessa. Hän on tehnyt Valioliigassa Celticille viisi maalia. Hän on pelannut Mestarien liigassa yhden ottelun kaudella 2017–2018 ja Eurooppa-liigassa viisi ottelua, joissa hän teki yhden maalin, kaudella 2021–2022.
Ralston pelasi Skotlannin alle 19-, alle 20- ja alle 21-vuotiaiden maajoukkueissa. Hän pelasi Skotlannin A-maajoukkueessa ensimmäisen kerran marraskuussa 2021 MM-karsintaottelussa Tanskaa vastaan. Hän teki ensimmäisen maaottelumaalinsa toisessa A-maaottelussaan kesäkuussa 2022 Kansojen liigassa Armeniaa vastaan. Hän on pelannut kesäkuun 13. päivään 2024 mennessä yhdeksän A-maaottelua, joissa hän on ollut kolme kertaa avauskokoonpanossa.
Førren kirkko

Førren kirkko () on Tysværin kunnassa Rogalandin läänissä Norjassa sijaitseva puinen pitkäkirkko vuodelta 1868.
Skjoldastraumenin kirkko

Skjoldastraumenin kirkko () on Tysværin kunnassa Rogalandin läänissä Norjassa sijaitseva puinen pitkäkirkko vuodelta 1910.
Joyce Quin

Joyce Gwendolen Quin (s. 26. marraskuuta 1944 Tynemouth, Northumberland) on brittiläinen Labour-puolueen poliitikko.
Quin opiskeli Newcastlen yliopistossa ranskan kieltä ja sitten kansainvälisiä suhteita London School of Economicsissa. Hän työskenteli ranskan kielen luennoitsijana Bathin ja Durhamin yliopistoissa. Vuosina 1979–1989 Quin oli Euroopan parlamentin jäsen sosialistien europarlamenttiryhmässä. Vuosina 1987–2005 hän istui Britannian alahuoneen jäsenenä. Quin oli vuosien 1997–2001 välillä vankilaministeri, Eurooppa-ministeri ja nuorempi maatalousministeri.
Quin sai vuonna 2006 elinikäisen päärinarvon Gatesheadin paronittarena. Hänestä tuli Yhdistyneen kuningaskunnan ylähuoneen jäsen. Marraskuussa 2007 Quin nimitettiin Franco-British Councilin Britannian-haaran puheenjohtajaksi. Vuonna 2010 hänelle myönnettiin Kunnialegioonan upseerin arvo.
Tysvær Bygdeblad

Tysvær Bygdeblad on norjalainen vuonna 1975 perustettu paikallislehti, jonka kotikunta on Tysvær. Se ilmestyy painettuna kerran viikossa.
Lido (artisti)

Lido (oik. Peder Losnegård, vuoteen 2015 LidoLido; s. 26. lokakuuta 1992) on norjalainen laulaja-lauluntekijä, joka on kotoisin Tysværistä ja nousi julkisuuteen lasten Eurovision laulukilpailun Norjan karsinnasta vuonna 2005. Hänen alkuperäinen taiteilijanimensä oli Lil' P, mutta vieraillessaan Keniassa paikalliset lapset kutsuivat häntä Lidoksi, minkä jälkeen hän otti käyttöön LidoLido-nimen, jonka hän lyhensi vuonna 2015 pelkäksi Lidoksi. Lidon esikoisalbumi "Pretty Girls &amp; Grey Sweaters" ilmestyi vuonna 2012, ja hän voitti sillä Spellemannprisenin Vuoden tulokas -kategoriassa.
Liittotasavallan ritarikunta

Liittotasavallan ritarikunta () on Nigerian valtion jakama kunniamerkki, joka perustettiin 1. lokakuuta 1963. Nigerian liittovaltio myöntää myös Nigerjoen ritarikuntaa, joka sijoittuu Liittovaltion ritarikunnan alapuolelle. 
Nigerialaiset ovat seuranneet brittiläistä esimerkkiä ritarikunnan muodossa ja rakenteessa. Kunniamerkki voidaan myöntää siviileille sekä sotilaille, ja sitä myönnetään kunnianarvoisesta palveluksesta liittovaltion hyväksi. Nimitykset ritarikuntaan tekee Nigerian presidentti.
Kunniamerkkejä jaetaan neljässä eri luokassa (suurkomentaja, komentaja, upseeri ja jäsen). Ritarikunnan nauha on vihreä valkoisilla reunaraidoilla. Sotilaille myönnettäessä nauhan keskellä on lisäksi punainen pystyraita.
Joan Edelmann

Ragni Joan Elisabeth Edelmann (ent. Joan Harms, s. 30. tammikuuta 1936 Helsinki) on suomenruotsalainen radio- ja tv-journalisti ja televisiojohtaja. Hän toimi Yleisradion ruotsinkielisen tv-toiminnan päällikkönä ja johtajana 1970-luvun taitteesta 1990-luvun loppupuolelle. 
Joan Harms valmistui filosofian maisteriksi 1960 opiskeltuaan kieliä, taidehistoriaa, kirjallisuutta ja valtio-oppia. Vuodet 1962–1968 hän työskenteli Ylen ruotsinkielisen radion kirjallisuus- ja kulttuuritoimittajana. Hänet nimitettiin 1969 ruotsinkielisen televisiotoiminnan ohjelmapäälliköksi ja vuonna 1994 ohjelmajohtajaksi. Määrätietoisena ja suorapuheisena tunnettu Harms puolusti ruotsin kielen asemaa Yleisradiossa ja kehitti ruotsinkielistä tv-toimintaa monin tavoin. Päällikkövuosinaankin hän piti yllä tuntumaa ohjelmatyöhön muun muassa monien asia- ja keskusteluohjelmien tekijänä.
Harms jäi eläkkeelle 1996. Vuosina 1997–2006 Yleisradion ruotsinkielinen toimiala jakoi vuosittain Joan Harmsin elämäntyön kunniaksi nimettyä palkintoa, joka oli suuruudeltaan aluksi 15 000 markkaa.
Vuonna 1970 Harms julkaisi yhdessä Max Randin ja Keijo Savolaisen kanssa tietokirjan "Sarjafilmien maailmat: Yleisradion ja Mainos-television sarjafilmiohjelmisto 2.2.1969–17.5.1969" (Otavan Delfiinikirjat 1970. ).
Marlene Lenz

Marlene Lenz (s. 4. heinäkuuta 1932 Berliini) on saksalainen kristillisdemokraattisen unionin poliitikko. Hän istui Euroopan parlamentin jäsenenä Euroopan kansanpuolueen ryhmässä vuosina 1979–1999.
Lenzin isä oli juristi Otto Lenz, joka oli natsien vangitsemana huhtikuuhun 1945 saakka ja josta tuli yksi Saksan kristillisdemokraattisen unionin perustajista. Lenz opiskeli taloustiedettä ja kieliä Heidelbergin yliopistossa vuosina 1951–1953. Hän sai kielenkääntäjän pätevyyden englannin ja ranskan kielissä. Euroopan parlamentissa Lenz oli muun muassa Euroopan kansanpuolueen ryhmän varapuheenjohtaja ja vuosina 1984–1987 naisten oikeuksien komitean puheenjohtaja. Lisäksi hän toimi muun muassa Europäische Frauen Unionin pääsihteerinä ja varapuheenjohtajana, kristillisdemokraattisen unionin naisjärjestön "Frau und Politik" -lehden päätoimittajana sekä Saksan liittopäivien palveluksessa neuvonantaja- ja asiantuntijatehtävissä.
Lenz toimi Bonnin paikallispolitiikassa ja kuului Saksan katolilaisten keskuskomitean hallitukseen.
Pierre Pimpie

Pierre Pimpie (s. 1971) on ranskalainen Kansallinen liittouma -puolueen poliitikko.
Pimpie valmistui Institut d’études politiques de Parisista ja Kansallisesta hallintokoulusta. Hän oli mukana kirjoittamassa Marine Le Penin vuoden 2022 presidentinvaalikampanjan vaaliohjelmaa. Hän on julkaissut kirjat "Vains combats" (2012) ja "Tahiti à Paris" (2015). Vuonna 2024 Pimpie oli Kansallisen liittouman listan 25. ehdokas ja tuli valituksi Euroopan parlamentin jäseneksi. Tämä oli hänelle ensimmäinen poliittinen luottamusasema. Ennen valintaansa Pimpie asui Lamorlayessa ja oli Julkisen rautatieturvallisuuslaitoksen varajohtaja. Hän on lisäksi työskennellyt julkisten hankintojen toimiston johtajana ympäristöministeriössä sekä työllisyyden ja ammatillisen koulutuksen hallinnon johtotehtävissä.
Torske

Torske () on kylä Ukrainan Donetskin alueen pohjoisosassa Kramatorskin piirissä, Lymanin kaupungin hromadassa. Kylän väkiluku oli 1 653 (2001). 
Venäjän hyökkäyssodan 2022– aika.
Venäjä miehitti kylän osana Ukrainaan kohdistamaansa hyökkäyssotaa (2022–). Lokakuun 3. päivänä 2022 Ukraina vapautti kylän maahantunkeutujan miehityksestä. Sodan jatkuessa kylään ja sen siviiliväestöön on kohdistettu useasti sotilaallisia iskuja, myös vuonna 2024.
Vuonna 2024 kylässä asui 145 ihmistä.
Etelä-Afrikan parlamenttivaalit 2024

Etelä-Afrikan vuoden 2024 parlamenttivaalit pidettiin 29. toukokuuta. Niissä valittiin kaikki kansalliskokouksen 400 edustajaa seuraavaksi viideksi vuodeksi.
Tausta.
Kansalliskokouksen paikoista puolet valitaan kokomaan kattavissa listavaaleissa ja puolet provinsseitain käytävissä listavaaleissa.
Vuoden 2021 paikallisvaaleissa valtapuolue ANC kärsi ensimmäisen vaalitappionsa apartheidin purkautumisen jälkeen, kun puolue ei saanut yli 50 % annetuista äänistä. Lisäksi puolue hävisi erityisen pahasti monissa isoissa kaupungeissa kuten mm. Pretoriassa, Johannesburgissa tai Durbanissa. Tulosten epäiltiin enteilevän huonoa vaalitulosta parlamenttivaaleissa, jonka seurauksena ANC menettäisi enemmistönsä.
Joulukuussa 2023 entinen presidentti Jacob Zuma ilmoitti lähtevänsä ANC:sta. Hän syytti puoluetta "valkoisen monopolirahan välikädeksi". Toukokuussa 2024 Zuma perusti uuden puolueen nimeltä uMkhonto weSizwe, joka on samanniminen kuin ANC:n apartheidin aikainen aseellinen siipi.
Presidentti Cyril Ramaphosa löi vaalipäivän lukkoon 20. helmikuuta 2024.
Vain viikkoa ennen vaaleja, 21. toukokuuta, maan perustuslaillinen tuomioistuin ilmoitti, ettei Jacob Zuma ole vaalikelpoinen, koska hän oli aiemmin saanut 15 kuukauden vankeusrangaistuksen oikeuden halventamisesta.
Äänioikeus vaaleissa on kaikilla vähintään 18-vuotiailla Etelä-Afrikan kansalaisilla ja sellaisilla maassa asuvilla henkilöillä, joilla on vaalilain mukainen oikeus äänestää.
Tulokset.
Taulukossa vain ne puolueet, jotka saivat edustajiaan läpi.
Convair XFY Pogo

Convair XFY-1 Pogo on yhdysvaltalainen VTOL/STOVL-koelentokone, joka kehitettiin kylmän sodan alkuvuosina. Se oli tarkoitettu hävittäjäksi, joka voisi toimia pieniltä sotalaivoilta. Lockheed ja Convair saivat sopimukset kokeellisten VTOL-hävittäjien rakentamiseen. Convair tuottama XFY-1 oli yhtiön yritys luoda käytännöllinen V/STOL-lentokone.
XFY-1 on deltasiipinen ja sen voimanlähteenä on Allison YT-40-turbiinimoottori kolmilapaisilla vastakkaisiin suuntiin pyörivillä potkureilla. Koelennot alkoivat vuonna 1954. Lentäjän haasteina olivat vaikeudet hidastaa ja laskeutua suurista nopeuksista sekä koneen monimutkaiset käsittelyominaisuudet. Koneella laskeutuminen oli vaikeaa, koska lentäjän piti katsoa olkapäänsä yli ja samalla hallita tarkasti moottorin tehoa laskeutuessaan.
Lopulta koneen tekniset ja toiminnalliset haasteet, sekä suihkumoottorihävittäjien kehitys johtivat hankkeen keskeyttämiseen vuonna 1955. XFY-1 Pogo on nykyään näytteillä National Air and Space Museum -museossa, johon se siirrettiin vuonna 1973.
Jampil (Donetskin alue)

Jampil () on kylä ja entinen kaupunkityyppinen taajama Ukrainan Donetskin alueen pohjoisosassa Kramatorskin piirissä, Lymanin kaupungin hromadassa. Kylä sijaitsee Donetsin vesistöön kuuluvan Tšornyi Žerebets -joen varrella, linnuntietä noin 106 kilometriä aluekeskus Donetskin keskustasta pohjoiseen. Paikkakunnan kautta kulkee Siverskin ja Lymanin kaupunkien välinen rautatieyhteys; kylässä on rautatieasema.
Tammikuun keskilämpötila on −6,8 ja heinäkuun +21,5 celsiusastetta. Keskimääräinen vuosisademäärä on 500 millimetriä.
Paikkakunta on perustettu vuonna 1665, kaupunkityyppisen taajaman asema sillä oli vuosina 1938–2024.
Kylän väkiluku oli 1 902 (2022); aiemmin 2 149 (2001) ja 2 602 (1989).
Venäjän hyökkäyssodan 2022– aika.
Venäjä miehitti taajaman osana Ukrainaan kohdistamaansa hyökkäyssotaa (2022–). Syyskuun lopussa 2022 Ukraina vapautti kylän maahantunkeutujan miehityksestä. Monet paikkakunnan rakennuksista olivat tuhoutuneet venäläisten sotatoimien johdosta. Sodan vuoksi monet asukkaat ovat siirtyneet turvallisemmille seuduille; lokakuussa 2023 kaikki paikkakunnan lapset evakuoitiin.. Rintamalinjan lähellä sijaitsevaan kylään ja sen siviiliväestöön on kohdistettu useasti sotilaallisia iskuja paikkakunnan vapauttamisen jälkeenkin, myös vuonna 2024.
Jacques Poos

Jacques F. Poos (3. kesäkuuta 1935 Luxemburg – 19. helmikuuta 2022) oli luxemburgilainen sosialistisen työväenpuolueen poliitikko.
Poos opiskeli Sveitsissä taloustiedettä ja kouluttautui tohtoriksi saakka. Hän toimi 1960–1970-luvuilla "Tageblatt"-lehden päätoimittajana. Vuonna 1969 Poos valittiin Esch-sur-Alzetten kaupunginvaltuustoon ja pian myös Luxemburgin edustajainhuoneeseen. Vuosina 1976–1999 hän kuului moniin Luxemburgin hallituksiin, joissa hän toimi muun muassa talousministerinä, ulkoministerinä ja varapääministerinä. Poos oli Euroopan parlamentin jäsen vuosina 1999–2004.
Mick Rock

Michael David ”Mick” Rock (synt. Michael Edward Chester Smith, 21. marraskuuta 1948 Hammersmith, Lontoo – 18. marraskuuta 2021) oli brittiläinen valokuvaaja. Hän oli esimerkiksi David Bowien ensimmäinen henkilökohtainen kuvaaja ja ohjasi videot tämän kappaleisiin ”Life on Mars?”, ”John, I’m Only Dancing”, ”The Jean Genie” ja Space Oddity”. Rock kuvasi myös albumien kansia, kuten Lou Reedin "Transformer", The Stoogesin "Raw Power" ja Queenin "Queen II".
Vought OS2U Kingfisher

Vought OS2U Kingfisher on yhdysvaltalainen toisessa maailmansodassa meritiedusteluun, sukellusveneiden torjuntaan ja meripelastukseen käytetty yksimoottorinen vesitaso. Kone voitiin laukaista sota-aluksilta katapultilla.
Historia.
Kingfisher perustui yhtiön kokemukseen Yhdysvaltojen laivastolle rakennetuista O2U- ja O3U-tarkkailulentokoneista. Maaliskuussa 1937 laivasto tilasi XOS2U-1-prototyypin, jonka voimanlähteenä oli 450 hevosvoiman Pratt &amp; Whitney R-985-4 -tähtimoottori. Sen ensilento tapahtui 20. heinäkuuta 1937. Lentokoneessa oli suuri pääkelluke ja vakautusponttonit siipien alla. Maatoimintaa varten koneen kellukkeet voitiin poistaa ja korvata kiinteällä päälaskutelineellä ja pyrstöpyörällä.
Tuotantomalli OS2U-1:n voimanlähde oli R-985-48 -tähtimoottori. Ensimmäiset 54 lentokonetta toimitettiin laivastolle elokuussa 1940, ja kuusi niistä otettiin palveluskäyttöön Pearl Harborissa ennen vuoden loppua. Vuonna 1941 valmistukseen tullut OS2U-2 ei sisältänyt suuria muutoksia uutta R-985-50-moottoria lukuun ottamatta. Vuoden 1940–1941 aikana toimitetuista 158 koneesta suurin osa sijoitettiin koulutustehtäviin Naval Air Station (NAS) Pensacolaan, Floridaan, ja 53 kappaletta NAS Jacksonvilleen, Floridaan, rannikkovalvontalaivueiden käyttöön. Yhdeksän noista laivueista sai OS2N-1-koneen, joka oli Naval Aircraft Factoryn Philadelphiassa rakentama OS2U-3. Se erosi aiemmista malleista siinä, että siinä oli lisäpolttoainesäiliöt siivissä ja panssarointi lentäjälle ja tähystäjälle. Vuosina 1941–1942 Vought valmisti vielä ennen tuotannon päättymistä 1 006 OS2U-3-konetta.
Luokan edessä

Luokan edessä on suomalainen tv-sarja, jossa lapset tenttaavat poliitikkoja. Suomessa ohjelmaa on tehty 2 kautta.
Kaudella 1 ohjelmassa oli kaikkien eduskuntapuolueiden (Liike Nyttiä lukuunottamatta) puheenjohtajat. Ensimmäinen kausi julkaistiin helmikuussa 2023.
Ohjelmaa kuvattiin 2 kautta hylätyssä Heteniityn alakoulussa.
Winston

Winston on englantilaisperäinen henkilönnimi, joka esiintyy sekä sukunimenä että miehen etunimenä. Alun perin Winston on muinaisenglantilainen suku- ja paikannimi, joka merkitsee "ystävien maatilaa". Kansainvälisesti tunnetuksi nimen teki viimeistään toisen maailmansodan aikana Yhdistyneen kuningaskunnan pääministeri Winston Churchill.
Suomessa nimi Winston on kesäkuuhun 2025 mennessä annettu noin 180 henkilölle, joista suurin osa on vuoden 1970 jälkeen syntyneitä. Ennen vuotta 1940 nimeä ei ollut Suomessa annettu kenellekään. Vuodesta 2025 lähtien Winstonin nimipäivä on suomenruotsalaisen kalenterin mukaan 14. kesäkuuta.
Gisela (Ludvig Hurskaan tytär)

Gisela () (n. 819–822 – n. 874) oli prinsessa ja Friulin markiisitar.
Gisela frankkien kuningas Ludvig Hurskaan ja hänen toisen vaimonsa Judith Baijerilaisen tytär. Hänen veljensä oli frankkien kuningas Kaarle Kaljupää. Gisela avioitui Friulin markiisi Eberhard Friulilaisen kanssa. Hän toi myötäjäisinä 8 000 hehtaarin tilan Cysoingista, jonne he perustivat Saint-Calixten luostarin. Eberhard ja Gisela saivat kymmenen lasta.
Slovakian europarlamenttivaalit 2004

Slovakian europarlamenttivaalit 2014 järjestettiin 13. kesäkuuta 2004, ja ne olivat osa vuoden 2004 europarlamenttivaaleja koko unionin alueella. Vaaleissa valittiin kaikki Slovakian 14 europarlamentaarikkoa kaudeksi 2004–2009.
Tausta.
Vuoden 2004 europarlamenttivaalit olivat ensimmäiset, joihin Slovakia pääsi osallistumaan sen liityttyä unionin täysjäseneksi saman vuoden toukokuussa. Slovakit olivat antaneet tukensa liittymiselle vuoden 2003 kansanäänestyksessä, jossa vaadittu 50 prosentin osallitusmiskynnys ylittyi vain vaivoin.
Tulokset.
Vaalien äänestysprosentti oli 16,96 %.
Ed Bradley

Ed Bradley (22. kesäkuuta 1941 Philadelphia, Pennsylvania, Yhdysvallat – 9. marraskuuta 2006 New York, New York, Yhdysvallat) oli yhdysvaltalainen uutisankkuri. Hänet tunnetaan 25 vuoden urastaan "60 Minutes" -uutisohjelmassa. Hän sai urallaan neljä Peabody-palkintoa ja 19 Emmy-palkintoa.
Hanna Gedin

Hanna Gedin (s. 1978) on ruotsalainen vasemmistopuolueen poliitikko.
Gedin opiskeli Euroopan unionin lainsäädäntöä. Hän on toiminut muun muassa puolueensa apulaispuoluesihteerinä. Hän on kotoisin Malmöstä. Vuoden 2024 eurovaaleissa Gedin oli toinen ehdokas vasemmistopuolueen listalla ja tuli valituksi Euroopan parlamentin jäseneksi.
Skullz

Felipe ”skullz” Medeiros (s. 20. huhtikuuta 2002) on brasilialainen "Counter-Strike 2" -ammattilainen. Hän edustaa nykyään Team Liquidia.
Skullz on edustanut urallaan myös muun muassa joukkueita paiN, W7M ja ODDIK. Liquidiin hän liittyi joulukuussa 2023.
Dick Erixon

Dick Erixon (s. 16. heinäkuuta 1962 Tukholma) on ruotsalainen Ruotsidemokraatit-puolueen poliitikko.
Erixon sai taloustieteellisen koulutuksen. Hän on aiemmin toiminut päätoimittajana "Samtiden"-verkkolehdessä. Hän vastasi myös Ruotsidemokraattien Youtube-kanavasta Riks, mutta hänen seuraajakseen tuli Richard Sörman ennen vuoden 2024 eurovaaleja. Erixon oli vaaleissa kolmantena ehdokkaana Ruotsidemokraattien listalla ja tuli valituksi Euroopan parlamentin jäseneksi.
Mielipiteitä.
Erixon on kritisoinut Euroopan unionia epädemokraattisuudesta.
Erixon on kritisoinut voimakkaasti Euroopan unionin ilmastopoliittista Fit for 55 -suunnitelmaa. Hän kyseenalaistaa ihmisen osuuden ilmastonmuutokseen ja pitää huolta lajikadosta aiheettomana. Erixon ilmoitti olevansa Euroopan parlamentissa avoin yhteistyölle myös ”Venäjä-ystävällisten” puolueiden kanssa. 
"Kalla fakta" -ohjelma paljasti vuonna 2024 Ruotsidemokraatit-puolueeseen kytkeytyvät internetin trollitilit. Erixon kiisti tilien käytön trollaukseen ja selitti niiden toimintaa satiirilla ja huumorilla.
Cowell

Cowell on muun muassa seuraavien henkilöiden sukunimi:
Implisiittinen ja eksplisiittinen ateismi

Implisiittinen ja eksplisiittinen ateismi ovat ateismin käsitteellisiä erotteluja. Henkilöitä, jotka eivät usko jumalien olemassaoloon, on voinut olla kaikkina aikoina. Henkilön kannalta ateismi tarkoittaa teistisen uskon puuttumista. Voidaan puhua implisiittisestä eli julkilausumattomasta ja tiedostamattomasta ateismista. Eksplisiittinen ateismi on tietoista ateismia. Julkilausuttuun ateismiin voi sisältyä uskontokriittinen kanta.
Charles Cressent

Charles Cressent (1685–1768) oli ranskalainen huonekalusuunnittelija, kuvanveistäjä ja pronssinvalaja. Hän oli Orléansin Filipin hoviebenisti, régence-tyylin edustavimpia ja vaikutusvaltaisimpia taiteilijoita.
Olennaista Cressentin huonekaluissa ovat runsaat hienot pronssikoristeet. Hänen tyypillisiä töitään ovat lipastot, joissa on kulmissa sirot espanjattarien kuviot, pehmeäväriset ruusu- ja amaranttipuufaneeraukset André-Charles Boullen eebenpuu- ja kilpikonnamarketerioiden tilalla sekä ornamentiikassa usein toistuvat kiinalaisaiheet ja G-kierre. Useita Cressentin töitä on Ferdinand de Rothschildin kokoelmissa ja eräs piironki Wallace-kokoelmassa Lontoossa. Tietoja niistä antavat hänen 1749, 1757 ja 1765 töistään laatimansa myyntiluettelot.
Mohammed Badaru Abubakar

Mohammed Badaru Abubakar (s. 19. syyskuuta 1962 Jigawa) on nigerialainen poliitikko, joka on toiminut Nigerian puolustusministerinä 21. elokuuta 2023 lähtien. Hän toimi aiemmin Jigawan osavaltion kuvernöörinä vuosina 2015–2023.
Hän oli lannoiteteollisuuskomitean puheenjohtaja ja Talamizin Group-konsernin omistaja.